ตลาดหุ้นเอเชียร่วงลงเช้านี้ เหตุวิตกราคาน้ำมันดิ่งหลุดระดับ 30 ดอลล์
ตลาดหุ้นเอเชียต่างร่วงลงถ้วนหน้าในเช้าวันนี้ เนื่องจากนักลงทุนวิตกกังวลเกี่ยวกับราคาน้ำมันที่ร่วงลงอย่างต่อเนื่องและส่งผลอย่างรุนแรงต่อผลประกอบการของบริษัทพลังงานรายใหญ่ รวมถึงบีพี และเอ็กซอน โมบิล
3 ก.พ. 2559

ผู้สื่อข่าวรายงานว่า ตลาดหุ้นเอเชียต่างร่วงลงถ้วนหน้าในเช้าวันนี้ เนื่องจากนักลงทุนวิตกกังวลเกี่ยวกับราคาน้ำมันที่ร่วงลงอย่างต่อเนื่องและส่งผลอย่างรุนแรงต่อผลประกอบการของบริษัทพลังงานรายใหญ่ รวมถึงบีพี และเอ็กซอน โมบิล
โดยเมื่อเวลาประมาณ 10.00 น.ตามเวลาโตเกียวในวันนี้ ดัชนี MSCI Asia Pacific ดิ่งลง 1.7% 
ส่วนดัชนี NIKKEI 225 ตลาดหุ้นญี่ปุ่นเปิดที่ 17,497.41 จุด ลดลง 253.27 จุด, -1.43% ดัชนี HSI ตลาดหุ้นฮ่องกงเปิดที่ 18,910.88 จุด ลดลง 535.96 จุด, -2.76% ดัชนี KOSPI ตลาดหุ้นเกาหลีใต้เปิดที่ 1,893.83 จุด ลดลง 12.77 จุด, -0.67% ดัชนี TAIEX ตลาดหุ้นไต้หวันเปิดที่ 8,117.22 จุด ลดลง 14.02 จุด, -0.17%
ขณะที่  ดัชนี FBMKLCI ตลาดหุ้นมาเลเซียเปิดที่ 1,636.66 จุด ลดลง 16.52 จุด, -1.00% ดัชนี FTSE STI ตลาดหุ้นสิงคโปร์เปิดที่ 2,551.23 จุด ลดลง 28.00 จุด, -1.09% ดัชนี SSE Composite ตลาดหุ้นจีนเปิดที่ 2,719.57 จุด ลดลง 30.00 จุด, -1.09%
ด้านภาวะการซื้อขายในตลาดเอเชียเป็นไปอย่างซบเซา เนื่องจากนักลงทุนวิตกกังวลเกี่ยวกับการร่วงลงของราคาน้ำมัน โดยเมื่อคืนนี้ สัญญาน้ำมันดิบ WTI ส่งมอบเดือนมี.ค. ร่วงลง 1.74 ดอลลาร์ หรือ 5.5% ปิดที่ 29.88 ดอลลาร์/บาร์เรล หลังจากกระทรวงพลังงานรัสเซียรายงานว่า ปริมาณการผลิตน้ำมันของรัสเซียในเดือนม.ค.พุ่งขึ้น 1.5% สู่ระดับสูงสุดเป็นประวัติการณ์ที่ 10.88 ล้านบาร์เรล/วัน
สำหรับการร่วงลงอย่างหนักของราคาน้ำมันได้ส่งผลกระทบต่อบริษัทพลังงานรายใหญ่ โดยเอ็กซอน โมบิลรายงานว่า บริษัทมีกำไร 2.78 พันล้านดอลลาร์ หรือ 67 เซนต์/หุ้นในไตรมาส 4 ซึ่งเป็นระดับต่ำที่สุดนับตั้งแต่เดือนก.ย.2545
ขณะที่บริษัทบีพีเปิดเผยตัวเลขขาดทุน 6.5 พันล้านดอลลาร์ในปี 2558 พร้อมวางแผนปลดพนักงาน 7 พันคนภายในปลายปีหน้า หรือราว 9% ของพนักงานทั้งหมด